《烛影摇红 梅花》
清代·吴碧

雪压霜催，岁寒心事谁人晓。三分冷艳十分香，瘦影天然好。

笛里飘零最早。抵多少、别离烦恼。相思恨结，未到开时，头先白了。

玉洁冰清，寻常攀折休倾倒。怪他桃李太轻狂，羞共东风笑。

莫待寿阳人老，最堪怜、罗浮梦杳。月当头处，人倚栏时，幽心悄悄。

作者简介：字玉娟，仁和人。有《柳塘词》。